รวยก่อนเกษียณ
ในโลกนี้ไม่มีงานที่ทำแล้วรวยที่สุด มีแต่งานที่ทำแล้วมีความสุขเท่านั้น
5 ม.ค. 2560

โดย...โยโมทาโร่ 
ในโลกนี้ไม่มีงานที่ทำแล้วรวยที่สุด มีแต่งานที่ทำแล้วมีความสุขเท่านั้น เส้นทางความมั่นคงในชีวิตอาจสร้างได้ด้วยอาจมีอาชีพที่หลากหลายแต่ชีวิตคนเราจะมีอาชีพที่ใช่เพียงอาชีพเดียวที่ทำแล้วได้ทั้งเงินและความสุข จริงอยู่ที่บางอาชีพนั้นเป็นอาชีพทำเงินได้มากกว่าอาชีพอื่นๆ แต่ในระยะยาวแล้วอาชีพที่ชอบและใช่สำหรับคุณจะนำทางสู่ความสำเร็จได้มากกว่า หากคุณต้องการอาชีพที่มีความมั่นคงจนถึงเกษียณอายุเรามาดูกันว่าคุณมีนิสัยที่ช่วยสร้างความมั่นคงแก่ชีวิตเหล่านี้หรือไม่
1.วางแผนการเงินและงานวันละ 2 ชม.
คนทำงานทั่วไปมักจะใช้เวลาว่างไปกับสิ่งบันเทิงต่างๆ แต่บรรดาเจ้าสัวพวกเขาใช้เวลาไปกับการวางแผนสร้างตัว เจ้าของเงินล้านมักใช้เวลาเฉลี่ยวันละ 2 ชั่วโมง หลายคนมาพูดถึงเรื่องการวางแผนการเงินมักจะบอกว่าไม่มีเวลา ทั้งที่จริงๆ ใช้เวลาน้อยมากไม่กี่นาทีในแต่ละวัน แต่กลับมีเวลาเดินศูนย์การค้าสัปดาห์ละหลายชั่วโมง ซึ่งที่จริงแล้วในช่วงวัยหนุ่มสาวควรใช้แรงที่มีในการทำงาน หาเงินมากกว่าที่จะหาความสะดวกสบายตั้งแต่เวลาที่ยังไม่มีความมั่นคงพอในชีวิต
2.ไม่คิดพึ่งพาใคร
เศรษฐีที่มีชื่อเสียงมักจะสร้างฐานะด้วยตัวเอง โดยไม่สนใจเรื่องมรดกของพ่อแม่ พวกเขาจะหาเส้นทางที่ใช่สำหรับตัวเอง และมักจะสอนลูกหลานให้หัดทำมาหากินด้วยลำแข้งของตัวเอง เพราะมรดกที่ดีที่สุดที่จะให้ลูกหลานคือการศึกษา ดั่งสุภาษิตให้ปลาหนึ่งตัวจะมีกินแค่หนึ่งวัน แต่ถ้าสอนจับปลาจะมีกินตลอดไป นอกจากจะคิดสร้างเนื้อสร้างตัวแล้วต้องสอนให้ลูกหลานสร้างฐานะด้วยตัวเองเช่นกัน ส่วนมรดกนั้นเป็นแค่สิ่งที่ช่วยเสริมให้พวกเขาประสบความสำเร็จได้เร็วกว่าเดิมก็พอ
3.เลี่ยงการเป็นหนี้กับสิ่งที่ไม่งอกเงย
คนที่ประสบความสำเร็จด้านการเงินจะเลี่ยงการกู้เงินที่ไม่ก่อให้เกิดประโยชน์ เช่น กู้เงินซื้อรถ ผ่อนโทรศัพท์มือถือ สิ่งต่างๆ ที่สามารถเก็บเงินซื้อได้ในเวลาไม่ถึง 1 ปีพวกเขาจะซื้อเงินสดมากกว่าเป็นหนี้บัตรเครดิต นอกจากนี้พวกเขาจะใช้จ่ายอย่างมีเหตุผล เศรษฐีกระเป๋าหนักที่สร้างเนื้อสร้างตัวด้วยตัวเอง มักจะใช้จ่ายอย่างระมัดระวังมากกว่าที่จะใช้จ่ายอย่างฟุ่มเฟือย
4.ติดตามข่าวสารและเรียนรู้สิ่งใหม่ๆ
คนรวยมักหาโอกาสทำเงินกับสิ่งใหม่ๆ เพราะพวกเขาเองก็สร้างเนื้อสร้างตัวกับโอกาสใหม่ๆ ที่เข้ามาในชีวิตเช่นกัน เหล่าเศรษฐีจะติดตามข่าวสารใหม่ๆ ทดลองสิ่งใหม่เพื่อดูว่ามีอะไรที่พวกเขาสามารถปรับใช้ได้กับชีวิตและเสี่ยงที่จะลงทุนกับธุรกิจใหม่ๆ เพื่อสร้างความมั่นคงให้กับอนาคตมากขึ้น เพราะคงไม่มีเศรษฐีคนไหนอยากจะถูกคลื่นลูกหลังกลืนหายไปในวัยเกษียณหรอกจริงไหม